CELEX: 32017D0035
Language: sl
Date: 2017-11-03 00:00:00
Title: Sklep Evropske centralne banke (EU) 2017/2097 z dne 3. novembra 2017 o metodologiji za izračun sankcij za kršitve pregledniških zahtev za sistemsko pomembne plačilne sisteme (ECB/2017/35)

16.11.2017   
            
            
               SL
            
            
               Uradni list Evropske unije
            
            
               L 299/31
            
         SKLEP EVROPSKE CENTRALNE BANKE (EU) 2017/2097
   z dne 3. novembra 2017
   o metodologiji za izračun sankcij za kršitve pregledniških zahtev za sistemsko pomembne plačilne sisteme (ECB/2017/35)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti četrte alinee člena 127(2) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti četrte alinee člena 3.1 in člena 34 Statuta,
   ob upoštevanju Uredbe Sveta (ES) št. 2532/98 z dne 23. novembra 1998 o pooblastilih Evropske centralne banke za nalaganje sankcij (1) in zlasti člena 2 Uredbe,
   ob upoštevanju Uredbe Evropske centralne banke (ES) št. 2157/1999 z dne 23. septembra 1999 o pooblastilih Evropske centralne banke za nalaganje sankcij (ECB/1999/4) (2),
   ob upoštevanju Uredbe Evropske centralne banke (EU) št. 795/2014 z dne 3. julija 2014 o pregledniških zahtevah za sistemsko pomembne plačilne sisteme (ECB/2014/28) (3) in zlasti člena 23 Uredbe,
   ob upoštevanju naslednjega:
   
               (1)
            
            
               Eurosistem podpira nemoteno delovanje plačilnih sistemov med drugim z opravljanjem pregleda. Pregled sistemsko pomembnih plačilnih sistemov (SPPS) se opravlja na podlagi zahtev Uredbe (EU) št. 795/2014 (ECB/2014/28).
            
         
               (2)
            
            
               Člen 23 Uredbe (EU) št. 795/2014 (ECB/2014/28) pooblašča Evropsko centralno banko (ECB) za nalaganje sankcij za kršitve navedene uredbe. Zaradi večje preglednosti načel in postopkov, ki jih bo ECB uporabljala pri nalaganju takih sankcij, navedeni člen zahteva, da ECB sprejme sklep o metodologiji za izračun zneskov sankcij.
            
         
               (3)
            
            
               S sprejetjem tega sklepa ECB prikazuje, kako pri določanju ustreznih sankcij upošteva načelo sorazmernosti –
            
         SPREJEL NASLEDNJI SKLEP:
   Člen 1
   Opredelitev pojmov
   V tem sklepu:
   
               1.
            
            
               „upravljavec SPPS“ pomeni upravljavca SPPS, kakor je opredeljen v točki (4) člena 2 Uredbe (EU) št. 795/2014 (ECB/2014/28);
            
         
               2.
            
            
               „poslovno leto“ pomeni obdobje, za katero je treba pripraviti revidirane ali obvezne računovodske izkaze upravljavca SPPS;
            
         
               3.
            
            
               „globa“ pomeni enkratni denarni znesek, ki ga mora upravljavec SPPS plačati kot sankcijo;
            
         
               4.
            
            
               „kršitev“ pomeni vsako neizpolnjevanje obveznosti iz Uredbe (EU) št. 795/2014 (ECB/2014/28) s strani upravljavca SPPS;
            
         
               5.
            
            
               „periodične denarne kazni“ pomenijo denarne zneske, ki jih mora upravljavec SPPS v primeru trajajoče kršitve plačati kot kazen ali za to, da bi upravljavca SPPS prisilili k izpolnjevanju obveznosti iz Uredbe (EU) št. 795/2014 (ECB/2014/28). Ti zneski se izračunajo za vsak cel dan trajajoče kršitve po tem, ko je bil upravljavec SPPS uradno obveščen o odločitvi, s katero se zahteva prenehanje kršitve, v skladu s postopkom, določenim v drugem pododstavku člena 3(1) Uredbe (ES) št. 2532/98;
            
         
               6.
            
            
               „sankcija“ pomeni globo ali periodične denarne kazni, ki se naložijo zaradi kršitve;
            
         
               7.
            
            
               „promet“ pomeni prihodke, ki jih je zadevni SPPS ustvaril v poslovnem letu pred poslovnim letom, v katerem je prišlo do kršitve;
            
         
               8.
            
            
               „vrednost obdelanih plačil“ pomeni povprečno skupno dnevno vrednost plačil, denominiranih v eurih, ki jih je zadevni SPPS obdelal v poslovnem letu pred poslovnim letom, v katerem je prišlo do kršitve.
            
         Člen 2
   Splošna načela
   1.   Ta sklep določa metodologijo, ki jo ECB uporabi pri izračunu zneskov sankcij, ki jih naloži upravljavcu SPPS za kršitve Uredbe (EU) št. 795/2014 (ECB/2014/28).
   2.   ECB lahko kot sankcijo za kršitev Uredbe (EU) št. 795/2014 (ECB/2014/28) naloži globo ali periodične denarne kazni.
   3.   ECB določi znesek sankcije, ki se naloži, po dvostopenjskem postopku, v katerem najprej izračuna osnovni znesek sankcije, nato pa ga lahko zviša ali zniža glede na relevantne obteževalne ali olajševalne okoliščine posameznega primera.
   Člen 3
   Izračun osnovnega zneska sankcije
   1.   ECB izračuna osnovni znesek sankcije, ki se naloži upravljavcu SPPS, glede na promet in vrednost obdelanih plačil v zadevnem SPPS.
   2.   Osnovni znesek sankcije znaša 50 % vsote naslednjih zneskov:
   
               (a)
            
            
               1 % prometa in
            
         
               (b)
            
            
               0,0001 % vrednosti obdelanih plačil.
            
         3.   Pri periodičnih denarnih kaznih se znesek, ki ga je treba plačati za vsak cel dan trajajoče kršitve, izračuna tako, da se osnovni znesek deli s 180.
   Člen 4
   Obteževalne in olajševalne okoliščine
   Kadar je to relevantno, ECB pri izračunu zneska sankcije upošteva okoliščine posameznega primera, kakor je določeno v členu 2(3) Uredbe (ES) št. 2532/98.
   Člen 5
   Omejitve
   1.   Kadar znesek globe na podlagi izračuna v skladu s členom 3(2) in zvišanja ali znižanja osnovnega zneska v skladu s členom 4 preseže 500 000 EUR, se znesek globe, ki jo lahko ECB naloži, omeji na 500 000 EUR.
   2.   Kadar znesek periodičnih denarnih kazni na podlagi izračuna v skladu s členom 3(2) in (3) ter zvišanja ali znižanja osnovnega zneska v skladu s členom 4 preseže 10 000 EUR za vsak dan kršitve, se znesek periodičnih denarnih kazni, ki jih lahko ECB naloži za vsak dan kršitve, omeji na 10 000 EUR. Periodične denarne kazni se lahko naložijo največ za obdobje šestih mesecev po tem, ko je bil upravljavec SPPS uradno obveščen o odločitvi o naložitvi sankcij.
   Člen 6
   Končna določba
   Ta sklep začne veljati dvajseti dan po objavi v Uradnem listu Evropske unije.
   
      V Frankfurtu na Majni, 3. novembra 2017
      
         
            Predsednik ECB
         
         Mario DRAGHI
      
   
   
      (1)  UL L 318, 27.11.1998, str. 4.
   
      (2)  UL L 264, 12.10.1999, str. 21.
   
      (3)  UL L 217, 23.7.2014, str. 16.